  Майя Бывальцева Удмуртиысь мусульманъёслэн улосвылъя лулпушлыко управленизы ивортэмъя, 2017-тӥ арын Рамадан священной толэзь 27-тӥ куартолэзе кутскоз. Визян азьын уе, 26-тӥ куартолэзе, Ижкарысь Соборной мечетьын но элькунысь мечетьёсын нырысетӥез вӧсь (таравих-намаз) ортчытозы. «26-тӥ куартолэзе вань мусульманъёсты таравих-намазэ возьмаськомы. Рамадан толэзь дыръя шоркарысьтымы куинь мечетьёсын (Соборной, Шор, «Иман нуры») ифтаръёс ортчозы — нунал ӵоже кӧс возем бере ӵошен сиськон. Ифтаръёс дунтэк ортчытӥсько. Мечете люкаськемъёс борды котькуд мылкыд карись итӥськыны но сиськыны быгатоз», — вераз Соборной мечетьысь имам Исмагил Шайхутдинов. Таравих-намаз одно быдэстоно уй вӧсяськон (Иша) бере ортчытӥське но ӟардонозь кыстӥське. Та вӧсь быдэс Рамадан толэзь ӵоже котькуд нунал быдэстӥське. Мусульманъёс понна священной толэзь Рамадан 24-тӥ инвожоозь кыстӥськоз, нош 25-тӥ куартолэзе ӵукна Удмуртиысь ваньмаз мечетьёсын Ураза-байрам праздниклы сӥзем ужрадъёс ортчозы. Тегъёс: Мерлык Ислам Удмуртия вӧсьлык  